Poskantoorwerkers staak weer | Maroela Media
Duisende werkers van die Suid-Afrikaanse Poskantoor het Donderdag op 'n twee dae lange staking gegaan weens onopgeloste arbeidskwessies en eise vir salarisverhogings.
Die lede van die Cosatu-geaffilieerde Communication Workers Union (CWU) het gesê hulle eis 'n 15%-salarisverhoging en die oorskakeling van kontrakwerkers na voltydse personeel. Volgens die vakbond is geen ooreenkomste met die werkgewer in 2013 en 2014 onderteken nie en is daar steeds kwessies van 2015 wat nog nie opgelos is nie.
Mark Barnes, Sapo se uitvoerende hoof, het gesê gebeurlikheidsplanne is ingestel om onderbrekings in dienslewering tot die minimum te beperk. "Ons gebeurlikheidsplanne is in werking gestel en ons verwag nie dat die staking 'n aansienlike invloed op dienslewering sal hê nie. Ons verwag ook nie dat dienste by poskantoor-afsetpunte geraak sal word nie," het Barnes in 'n verklaring gesê.
Hy het gesê die staatsmaatskappy herstel tans van finansiële terugslae en die staking help nie om die probleme by die Poskantoor op te los nie. "Ek het met al ons werknemers gepraat oor die arbeidskwessies. Die Poskantoor het begin herstel wat diensstandaarde betref en begin ook geleidelik finansieel verbeter," het hy gesê.
Barnes, wat verlede jaar aangestel is om die sukkelende staatsinstansie te probeer red, het in April aan die parlement gesê dat Sapo R3,5 miljard nodig het om die Poskantoor uit sy benarde finansiële situasie te kry. Ongeveer R1 miljard van hierdie geld sal gebruik word om skuld te betaal, waarvan sekere gedeeltes al langer as 'n jaar uitstaande is.
'n Vorige staking en swak finansiële prestasie het die Poskantoor in 2014 op sy knieë gedwing en Sapo wesenlik insolvent gelaat. Die Poskantoor kon in dié tyd nie eens sy werknemers se volle salarisse betaal nie.
"Die maatskappy het finansiering nodig om sy werknemers se knelpunte aan te spreek. 'n Staking in hierdie stadium sal dus net die huidige finansieringsreëlings belemmer en nie die werkers se kwessies aanspreek nie. Ons sal voortgaan om met al die vakbonde te vergader oor die kwessies wat die werknemers raak," het Barnes gesê.
Agge nee,nou gaan ek nie my E tol aanmanings kry wat so lekker n braaivuur aansteek nie.
Ja, maar my Posbus huur geld bly dieselfde al kry ek nie pos nie.
Ag asb wie kry nog 15% verhoging in hierdie land behalwe die parlementslede? Hulle soek vir wors in n hondehok. Hulle kan bly wees hulle kry darem nog n salaris, kyk wat gaan by die Lilymyn aan waar geen salarisse betaal word nie en mense krepeer van ellende.
Staak wèèr? Nie geweet mens kan staak terwyl jy klaar staak nie? Of nee: hulle probeer genoeg vlambare goede opgaar om als af te brand? Of n beskaafde agressie…i.p.v. klippe pakkies? Naief verby Mnr Barnes